የሀገሪቱ አመታዊ ሲሚንቶ የማምረት አቅም ከ12 ሚሊየን ቶን በላይ ደረሰ
አዲስ አበባ፤ ሐምሌ 29/2005/ዋኢማ/ – የኢትዮጵያ አመታዊ ሲሚንቶ የማምረት አቅም 12 ነጥብ 12 ሚሊየን ቶን መድረሱን የኢንዱስትሪ ሚኒስቴር አስታወቀ፡፡በሚኒስቴሩ የህዝብ ግንኙነትና ኮሙኒኬሽን ዳይሬክቶሬት ዳይሬክተር አቶ መላኩ ታዬ ለዋልታ ኢንፎርሜሽን ማዕከል እንደገለፁት፤ ሲሚንቶ የሚያመርቱ ፋብሪካዎች ቁጥርን ወደ 18 በማድረስ የሀገሪቱን ዓመታዊ ሲሚንቶ የማምረት አቅም ወደ 12 ነጥብ 12 ሚሊዮን ቶን ማድረስ ተችሏል፡፡የፋብሪካዎቹ የማምረት አቅም 12 ነጥብ 12 ሚሊየን ቶን ይድረስ እንጂ በአሁኑ ወቅት አገሪቱ ያስፈልጋታል ተብሎ የሚገመተው ዓመታዊ የሲሚንቶ ምርት 5 ነጥብ 4 ሚሊየን ቶን መሆኑን አቶ መላኩ ተናግረዋል፡፡የአገሪቱን አጠቃላይ ሲሚንቶ የማምረት አቅም በእድገትና ትራንስፎርሜሽን እቅድ አመቱ መጨረሻ 27 ሚሊዮን ቶን በማድረስ የነፍስ ወከፍ የሲሚንቶ ፍጆታን አሁን ካለበት 35 ኪሎ ግራም ወደ 300 ለማድረስ ታቅዶ እየተሰራ ነውም ብለዋል፡፡ ይህም ፍጆታ በመካከለኛ የዕድገት ደረጃ ላይ ካሉ አገሮች የሲሚንቶ የነፍስ ወከፍ ፍጆታ አንጻር ሲታይ ተቀራራቢ ነው ብለዋል፡፡በሲሚንቶ ፍላጎት ዙሪያ የተደረጉ የዳሰሳ ጥናቶች እንደሚያመለክቱት በሀገሪቱ እየተካደ ባለው የግንባታ መስፋፋት፣ ፈጣን የልማት እንቅስቃሴና ከሚታየውና ወደፊት ከሚኖረው የአገሪቱ አጠቃላይ የአገር ውስጥ እድገት አንፃር በየዓመቱ የሚኖረው የሰሚንቶ ፍላጎት እያደገ እንደሚሄድ ይገመታል በማለት አቶ መላኩ መናገራቸውን ዋልታ ኢንፎርሜሽን ማዕከል ዘግቧል፡፡